**adidas, premiat la Cannes Lion 2013**

***Vitrina interactivă adidas NEO a adus o inovație în industria de retail***

**București, 21 iunie 2013** – adidas a câștigat Leul de Aur la categoria Cyber – Digital Solutions la ediția cu numărul 60 a Festivalului Internațional de Creativitate Cannes Lion, pentru [vitrina inovatoare adidas NEO](http://www.youtube.com/watch?v=7ZXucLUfh0U&feature=youtu.be) și alte 4 premii la alte categorii din competiție.

adidas NEO a dus industria fashion la un nou nivel, cu un concept inovator de vitrină digitală, care se conectează la smartphone-urileconsumatorilor. Experiența acestora este una foarte simplă și interactivă, nu necesită instalarea vreunei aplicații sau scanarea codurilor QR, ci se concentrează pe interacțiunea directă cu brandul.

[Înscrierea în competiție](https://vimeo.com/user8591310/review/66061201/15438bf77c) a vitrinei adidas NEO a primit, de asemenea, și Leul de Argint la categoria „Cyber –UserExperience”, două premii Leul de Bronz la „Media Digital - media and mobile device”, un alt Leu de Bronz la „Mobile - creative use” și a fost nominalizat și la categoria „Innovation”.

**Ted Mager**, Head of Global Retail Environments adidas, a spus: „*adidas își propune în permanență să inoveze și să îmbunătățească experiența consumatorilor cu brandul, așa că suntem extrem de mândri să ne fie recunoscută munca, prin intermediul acestor premii obținute la un eveniment de așa amploare. Ne-am propus să aducem comerțul digital la viață în magazinele noastre într-un mod cât mai atractiv și, de asemenea, să creștem interactivitatea cu tinerii consumatori. Credem că am reușit acest lucru într-un mod inventiv și creativ, care nu a fost egalat până acum de niciun brand*”.

Vitrina adidas NEO este un magazin virtual funcțional, cu produse în dimensiune naturală. Interfața intuitivă touch-screen a vitrinei le permite consumatorilor să exploreze, să se joace și să își descarce imagini cu produsele de care sunt interesați, direct în telefonul mobil.

Un manechin de dimensiuni reale prezintă întreaga gamă de produse adidas NEO într-un mod amuzant și atrăgător. Prin atingerea unor anumite puncte de pe vitrină, cumpărătorul îl poate face pe manechin să îi arate diverse detalii ale produsului, să interacționeze cu acesta sau să execute diferite mișcări distractive.

Vitrina adidas NEO a fost expusă în magazinul NEO din Nürnberg, Germania, în octombrie 2012 și a fost dezvoltată de adidas și TBWA\Helsinki.

Materialul video cu detalii despre vitrina adidas NEO este disponibil [aici](http://www.youtube.com/watch?v=7ZXucLUfh0U&feature=youtu.be).